Ο **Πέτερ Καρλ Λούντβιχ Σβαρτς** (γερμανικά: *Peter Carl Ludwig Schwarz*, ρωσικά: *Людвиг Эдуардович Шварц*, 23 Μαΐου / 4 Ιουνίου 1822 – 17 / 29 Σεπτεμβρίου 1894) ήταν Γερμανός αστρονόμος, εξερευνητής και πανεπιστημιακός που σταδιοδρόμησε στη Ρωσική Αυτοκρατορία.

Βιογραφία
---------

### Γέννηση και σπουδές

Γεννήθηκε το 1822 στο Ντάντσιχ της Δυτικής Πρωσίας (πρόκειται για το σημερινό Γκντασκ της Πολωνίας) και πέρασε τα παιδικά και εφηβικά του χρόνια στην Αγία Πετρούπολη, καθώς ο πατέρας του ήταν ηθοποιός στην αυλή του τσάρου της Ρωσίας. Το 1841 εισήλθε στο πανεπιστήμιο του Ντόρπατ όπου σπούδασε μαθηματικά, ξεκινώντας παράλληλα την τριβή του με την αστρονομία στο αστεροσκοπείο της πόλης, υπό τον Δανό μαθηματικό και αστρονόμο Τόμας Κλάουσεν.

### Σταδιοδρομία

Το 1849, μετά από εισήγηση του Γουλιέλμου Στρούβε, συμπεριλήφθηκε σε επιστημονική αποστολή για την εξερεύνηση του ποταμού Αμούρ της Ρωσικής Άπω Ανατολής, η οποία κράτησε σχεδόν πέντε χρόνια. Αργότερα ορίστηκε επικεφαλής νέας πολυετούς αποστολής που εξερεύνησε την Ανατολική Σιβηρία, τη νήσο Σαχαλίνη και τις βόρειες κινεζικές επαρχίες, τα αποτελέσματα της οποίας δημοσιεύθηκαν από τον Σβαρτς το 1864. Η συμμετοχή του Σβαρτς σε αυτές τις αποστολές και η ποιότητα του έργου του, είχαν ως αποτέλεσμα να του προσφερθούν από τη ρωσική κυβέρνηση ισόβια σύνταξη, καθώς και αρκετές τιμητικές διακρίσεις. Παράλληλα, έδωσε το όνομά του σε ένα νέο είδος φυλλοσκόπου (*Phylloscopus schwarzi*).

Ακολούθησε το 1865 ο διορισμός του Σβαρτς στο Αστεροσκοπείο του Ντόρπατ (νυν Τάρτου), του οποίου τη διεύθυνση ανέλαβε το 1872, διαδεχόμενος τον, δάσκαλό του, Τ. Κλάουσεν. Το ίδιο έτος διορίστηκε επίσης καθηγητής του πανεπιστημίου της πόλης. Ως αστρονόμος υπολογίζεται πως παρατήρησε γύρω στα 3.000 με 4.000 άστρα. Παράλληλα, επαινέθηκε για την ανάδειξη νέων επιστημόνων.

Απεβίωσε στις 17/29 Σεπτεμβρίου του 1894.

### Προσωπική ζωή

Ο Σβαρτς ήταν παντρεμένος από το 1854 με τη διακεκριμένη ζωγράφο Τζούλι Χάγκεν (1824-1902), η οποία ήταν κόρη του καλλιτέχνη Άουγκουστ Ματίας Χάγκεν και ανήκε στη γερμανική μειονότητα της Βαλτικής. Μάλιστα, η ίδια συνόδευσε τον Σβαρτς σε κάποια από τις εξερευνήσεις του στη Σιβηρία, στο πλαίσιο του μήνα του μέλιτος.

Εικόνες
-------

* Το αστεροσκοπείο του Ντόρπατ. Έργο του πεθερού του Σβαρτς, Άουγκουστ Ματίας Χάγκεν.Το αστεροσκοπείο του Ντόρπατ. Έργο του πεθερού του Σβαρτς, Άουγκουστ Ματίας Χάγκεν.
* Η Τζούλι Χάγκεν, σύζυγος του Λ. Σβαρτς.Η Τζούλι Χάγκεν, σύζυγος του Λ. Σβαρτς.
* Ο Σβαρτς γύρω στο 1870. Έργο της Τζ. Χάγκεν-Σβαρτς.Ο Σβαρτς γύρω στο 1870. Έργο της Τζ. Χάγκεν-Σβαρτς.
* Ο φυλλοσκόπος Phylloscopus schwarzi.Ο φυλλοσκόπος *Phylloscopus schwarzi*.

Παραπομπές
----------

1. ↑  (Αγγλικά) *Mathematics Genealogy Project*.
2. 1 2 3 4 5  «Peter Carl Ludwig Schwarz». *muuseum.ut.ee* (στα Αγγλικά). Tartu Observatory. Αρχειοθετήθηκε από το πρωτότυπο στις 15 Ιουλίου 2019. Ανακτήθηκε στις 22 Φεβρουαρίου 2019.
3. 1 2  Jobling, James A. (2010). *Helm Dictionary of Scientific Bird Names*. Bloomsbury Publishing. σελ. 351.
4. 1 2  Siilivask, Karl (1985). *History of Tartu University. 1632-1982*. Perioodika. σελ. 119.
5. ↑  Ulrich Thieme, Fred. C. Willis (επιμ.), *Allgemeines Lexikon der Bildenden Künstler von der Antike bis zur Gegenwart. Begründet von Ulrich Thieme und Felix Becker*, E. A. Seemann, Leipzig 1922, τόμος 15, σελ. 465.
6. ↑  *Baltische Maler und Bildhauer des XIX. Jahrhunderts. Biographische Skizzen mit den Bildnissen der Knstler und Reproductionen nach ihren Werken*, Graphischen Kunstanstalten v. A. Grosset, 1902, σελ. 104 -105.

Βιβλιογραφία
------------

* Jobling, James A. (2010). *Helm Dictionary of Scientific Bird Names.* Bloomsbury Publishing.
* Siilivask, Karl (1985). *History of Tartu University. 1632-1982*. Perioodika.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 57390239
* LCCN: n2017040732
* ISNI: 0000 0000 1031 5795
* GND: 117367621
* SUDOC: 172546826
* MGP: 67728

 |

 |